Ida-Harju viie omavalitsuse – Anija, Kuusalu, Raasiku, Jõelähtme ja Kose valla – ühise jalgrattalaenutuse ametlik avamine oli reedel, 18. juunil, kui Kõrvemaa Rattaringi Facebooki ja Instagrami lehel avaldati sellekohane video.
Rattaid võis rentida varem, eelmise nädala algusest.
„Huvi on suur, Rattaringi rattaid juba laenutatakse. Kõige popimad kohad on praegu olnud Kehra ja Aegviidu. Esialgu testivad rendirattaid ilmselt kohalikud elanikud, kes on rattalaenutuse avamist pikisilmi oodanud,“ sõnas Anija valla arendusjuht Meeli Kuul.
Eelmisel nädalal oli kahes laenutusjaamas 1-2 dokiga tehnilisi probleeme, nüüd peaksid need Meeli Kuuli sõnul olema lahendatud. Lähiajal pannakse Kõrvemaa Rattaringi sotsiaalmeedia lehtedele veel mõned viie valla ühist ettevõtmist tutvustavad videod, mille tegemisel osalesid vallavanemad või valdade teised esindajad. Üks on selgitav õppevideo, kuidas nutitelefoni abil jalgratast laenutada.
Kõrvemaa Rattaringi rattalaenutused on Anija vallas Kehras raudteejaama juures, Aegviidus Tervisedepoo kõrval, Alaveres noortekeskuse ees ning Anija mõisa aida juures, Raasiku vallas Aruküla ja Raasiku raudteejaamade juures, Kuusalus tehase vastas parkla juures, kooli suunduva jalgtee ääres, Kosel ujula ja Jõelähtme vallas Kostivere lipuväljaku kõrval parklas. Kehras on 12, teistes jaamades 7 rendiratast. Rendijaamad on mehitamata, ratta rentimiseks peab olemas olema nutitelefon, ratta võib laenutada ühest rendijaamast ja pärast kasutamist tagastada samasse või mõnda teise neist jaamadest. Ratta rentimine maksab 1 euro tund, miinimumtasu on 2 eurot.